CELEX: 
Language: et
Date: 2021-06-11 00:00:00
Title: KOMISJONI DELEGEERITUD MÄÄRUS (EL) …/…, millega muudetakse delegeeritud määrust (EL) 2019/33 veinisektoris kasutatavate traditsiooniliste nimetuste muutmise osas

SELETUSKIRI
            
            
               1.DELEGEERITUD ÕIGUSAKTI TAUST
            
            
               Komisjoni delegeeritud määruses (EL) 2019/33 on sätestatud eeskirjad veinisektoris kasutatavate traditsiooniliste nimetuste kaitse, muutmise ja tühistamise taotlemise kohta. Käesolev määrus põhineb määruse (EL) nr 1308/2013 sätetel, mille kohaselt on komisjonil volitus võtta vastu traditsioonilisi nimetusi käsitlevaid delegeeritud õigusakte ja rakendusakte ning tunnistada kehtetuks ja asendada määrus (EÜ) nr 607/2009. Seoses kehtivate eeskirjade vastavusse viimisega uue õigusraamistikuga on traditsiooniliste nimetuste muutmise menetlustes tehtud väljajätmisi. 
            
            
               2.ÕIGUSAKTI VASTUVÕTMISELE EELNENUD KONSULTEERIMINE
            
            
               Kõigi 27 liikmesriigi ekspertidega konsulteeriti põllumajandusturgude ühise turukorralduse eksperdirühmas veinisektoriga seotud küsimusi arutava töörühma kohtumisel 9. veebruaril 2021.
            
            
               Kohtumisel tutvustasid komisjoni talitused määruse eelnõu, millega muudetakse traditsiooniliste nimetuste muutmise menetlust käsitlevat eeskirja. Eksperdid ei esitanud selle sisu kohta ühtegi tähelepanekut ega märkust. 
            
            
               3.DELEGEERITUD ÕIGUSAKTI ÕIGUSLIK KÜLG
            
            
               Käesolev delegeeritud määrus sisaldab sätteid, millega muudetakse delegeeritud määruse (EL) 2019/33 artikli 34 lõiget 1 seoses traditsioonilise nimetuse muutmise võimalustega. Mõned muutmisvõimalused, mis olid määruses (EÜ) nr 607/2009, jäeti kehtetuks tunnistamise määrusest (EL) 2019/33 tahtmatult välja.
            
            
               Eelkõige võimaldatakse artikli 34 lõike 1 muudatusega muuta uuesti traditsioonilist nimetust ennast ning laiendada või piirata selliste kaitstud päritolunimetuse või kaitstud geograafilise tähisega veinide loetelu, mille puhul võib traditsioonilist nimetust kasutada. Lisaks taastatakse muudatusega paindlikkus, mida tootjatele varem võimaldati, et kohandada tootmistavasid muutuvate keskkonna- või kliimatingimustega.
            
            
               Selleks et tagada võrdne kohtlemine seoses delegeeritud määruse (EL) 2019/33 alusel esitatud traditsioonilise nimetuse muutmise taotlustega, kohaldatakse käesolevat määrust tagasiulatuvalt alates 14. jaanuarist 2019.
            
            
               KOMISJONI DELEGEERITUD MÄÄRUS (EL) …/…,
            
            
               11.6.2021,
            
            
               millega muudetakse delegeeritud määrust (EL) 2019/33 veinisektoris kasutatavate traditsiooniliste nimetuste muutmise osas
            
            
               EUROOPA KOMISJON,
            
            
               võttes arvesse Euroopa Liidu toimimise lepingut,
            
            
               võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007,
                  1
                eriti selle artiklit 114,
            
            
               ning arvestades järgmist:
            
            
               (1)Komisjoni delegeeritud määruses (EL) 2019/33,
                  2
                millega asendati ja tunnistati kehtetuks komisjoni määrus (EÜ) nr 607/2009,
                  3
                on sätestatud eeskirjad, millega täiendatakse määrust (EL) nr 1308/2013 traditsiooniliste nimetuste kaitse, tühistamise ja muutmise osas.
            
            
               (2)Delegeeritud määruse (EL) 2019/33 artiklis 34 on sätestatud, et registreeritud traditsioonilise nimetuse muutmine võib hõlmata üksnes kõnealuse määruse artikli 26 lõike 1 punktides b, c ja d kirjeldatud elemente, mis puudutavad vastavalt traditsioonilise nimetuse liiki, keelt, milles traditsioonilist nimetust väljendatakse, ja viinamarjasaaduste kategooriat, millega nimetus on seotud.
            
         
         
            
               (3)Määruse (EÜ) nr 607/2009 artikliga 42a ette nähtud võimalike muudatuste loetelu oli siiski pikem. Eelkõige hõlmas see võimalust muuta traditsioonilist nimetust ennast, keelt, milles traditsioonilisele nimetusele osutatakse, asjaomast veini või asjaomaseid veine ning traditsioonilise nimetuse määratluse või kasutustingimuste kokkuvõtet. Määruse (EÜ) nr 607/2009 kohased muutmisvõimalused olid seega laiemad ja võimaldasid veinitootjatel laiendada või piirata selliste kaitstud päritolunimetuse või kaitstud geograafilise tähisega veinide loetelu, mille puhul on lubatud kasutada traditsioonilist nimetust, või muuta traditsioonilise nimetuse kasutamise tingimusi, sealhulgas asjaomaste veinide tootmismeetodeid.
            
            
               (4)Delegeeritud määruse (EL) 2019/33 sätted, milles käsitletakse traditsioonilisi nimetusi, koostati eesmärgiga tagada traditsioonilisi nimetusi käsitleva ja määrusega (EÜ) nr 607/2009 kehtestatud ühise raamistiku järjepidevus, täiendades ja täpsustades samal ajal vajaduse korral olemasolevaid menetlusi. Delegeeritud määruse (EL) 2019/33 artiklis 34 on osutatud nõuetekohaselt täidetud taotlusvormi elementidele, mis on sätestatud kõnealuse määruse artikli 26 lõikes 1. Tahtmatu väljajätmise tõttu ei olnud artiklis 34 sätestatud loetelus siiski nimetatud artikli 26 lõike 1 punkti a (traditsioonilise nimetusena kaitstav nimetus), artikli 26 lõike 1 punkti e (määratluse ja kasutustingimuste kokkuvõte) ning artikli 26 lõike 1 punkti f (asjaomased kaitstud päritolunimetused või kaitstud geograafilised tähised), kuigi need elemendid olid esitatud määruse (EÜ) nr 607/2009 artiklis 42a. Selle soovimatu väljajätmise tõttu piirduvad traditsioonilise nimetuse muutmise võimalused asjaomase traditsioonilise nimetuse liigi, keele ja viinamarjasaaduste kategooria muutmisega. 
            
            
               (5)Praktikas ei võimalda artikli 34 esimese lõigu praegune sõnastus laiendada traditsioonilise nimetuse kasutamist uutele kaitstud päritolunimetustele või geograafilistele tähistele või jätta traditsioonilise nimetuse kasutamise luba omavate veinide loetelust välja need veinid, mis ei vasta enam traditsioonilise nimetuse kasutamise tingimustele. Lisaks ei võimalda sõnastus näiteks kohandada traditsioonilise nimetuse spetsifikaadis osutatud tootmismeetodeid, kui need muutuvad keskkonna- või kliimatingimuste muutumise tõttu.
            
            
               (6)Selle tahtmatust väljajätmisest tuleneva olukorra parandamiseks ja määruse (EÜ) nr 607/2009 kohaselt traditsiooniliste nimetuste valdajatele võimaldatud paindlikkuse taastamiseks, tuleks laiendada registreeritud traditsioonilise nimetuse võimalike muudatuste loetelu, millele on osutatud delegeeritud määruse (EL) 2019/33 artikli 34 esimeses lõigus, nii et see hõlmaks kõnealuse määruse artikli 26 lõike 1 punktides a, e ja f osutatud elemente.
            
            
               (7)Seepärast tuleks delegeeritud määrust (EL) 2019/33 vastavalt muuta.
            
            
               (8)Õigusselguse huvides ja selleks, et tagada kõikide traditsioonilise nimetuse muutmise taotluste puhul võrdne kohtlemine, kohaldatakse käesolevat määrust tagasiulatuvalt alates 14. jaanuarist 2019.
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Delegeeritud määruse (EL) 2019/33 artikkel 34 asendatakse järgmisega:
            
            
               „Artikkel 34
            
            
               Traditsioonilise nimetuse muutmine
            
            
               Taotleja, kes vastab artikli 25 kohastele nõuetele, võib taotleda registreeritud traditsioonilise nimetuse muudatuse heakskiitmist, võttes arvesse artikli 26 lõike 1 punktides a–f kirjeldatud elemente.
            
            
               Artikleid 26 kuni 31 kohaldatakse muutmistaotluste suhtes mutatis mutandis.“
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas.
            
            
               Seda kohaldatakse alates 14. jaanuarist 2019.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 11.6.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        ELT L 347, 20.12.2013, lk 671. 
               
               
                  
                     (2)
                  
                        Komisjoni 17. oktoobri 2018. aasta delegeeritud määrus (EL) 2019/33, millega täiendatakse Euroopa Parlamendi ja nõukogu määrust (EL) nr 1308/2013 veinisektori kaitstud päritolunimetuste, geograafiliste tähiste ja traditsiooniliste nimetuste kaitsetaotluste, vastuväite esitamise menetluse, kasutuspiirangute, tootespetsifikaatide muutmise, tühistamise ning märgistamise ja esitlusviisi osas (ELT L 9, 11.1.2019, lk 2).
               
               
                  
                     (3)
                  
                        Komisjoni 14. juuli 2009. aasta määrus (EÜ) nr 607/2009, millega kehtestatakse üksikasjalikud rakenduseeskirjad nõukogu määrusele (EÜ) nr 479/2008 seoses teatavate veinitoodete kaitstud päritolunimetuste, kaitstud geograafiliste tähiste, traditsiooniliste nimetuste, märgistuse ja esitlusvälimusega (ELT L 193, 24.7.2009, lk 60).